Panevėžio baldų fabrikas

Panevėžio baldų fabrikas (1992–2003 m. – AB „Panevėžio baldai“) – buvusi įmonė Panevėžyje, J. Janonio gatvėje. Veikė nuo 1940 iki 2003 m., gamino mokyklinius, maitinimo įstaigų, biurų baldus, galanterinius ir buitinius veidrodžius.Romanas Zinčenka, Ilgametes „Panevėžio baldų” tradicijas tęsia kita įmonė, Sekundė, 2004-10-20. Nuoroda tikrinta 2025-02-08.

2003 m. baldų gamybos verslą perėmė kita bendrovė. Dalis buvusio fabriko patalpų išnuomota įvairioms komercinėms įmonėms.

 Istorija 
Fabrikas išaugo iš 1940 m. įkurtos Panevėžio tarpapskritinės daugiaverslės artelės „Ratas”. Nuo 1951 m. artelė vadinosi „Raudonuoju švyturiu”, gamino vežimus, tekinius, roges, ratlankius, rato dalis, stalių reikmenis, statines, plautą miško medžiagą, malksnas, žaislus, gamino ir remontavo baldus. 1956 m. likviduojant artelinį verslą, įmonė pertvarkyta į medžio apdirbimo kombinatą „Ąžuolas”, 1957 m. pervadinta Panevėžio baldų ir medžio apdirbimo kombinatu. Nuo 1967 m. vadinta Panevėžio baldų fabriku.Emilija Juškienė, Pramoninė Panevėžio miesto dalis: Juliaus Janonio gatvės istorija, Panevėžio kraštas virtualiai, 2021-12-20. Nuoroda tikrinta 2025-02-08.

1985 m. fabrike buvo du cechai: baldų (įkurtas 1940 m.) ir veidrodžių (įkurtas 1965 m.). Tais metais pagaminta 49 tūkst. komplektų mokinio stalų, 4,4 tūkst. komplektų mokytojo stalų, 9 tūkst. komplektų suolų, 13 180 spintų, 155 tūkst. m² baldų veidrodžių. Prekinė produkcija siųsta į sąjungines respublikas, eksportuota į Belgiją, Didžiąją Britaniją, Japoniją. 1964–1977 m. fabrikui vadovavo direktorius Česlovas Ališauskas, nuo 1979 m. – Alfonsas Platakis. Fabrike veikė valgykla, medicinos punktas, techninė biblioteka, taupomoji kasa.Panevėžio miesto abonentų sąrašas. Lietuvos TSR Ryšių ministerija. Panevėžys, 1986 m., p. 35.

1992 m. fabrikas tapo akcine bendrove „Panevėžio baldai”.Akcinė bendrovė „Panevėžio baldai”, Lursoft. Nuoroda tikrinta 2025-02-08. Po TSRS griūties pasikeitus rinkos sąlygoms, prasidėjo finansiniai sunkumai, nuo 1995 m. didėjo skolos. 2001 m. įmonė gamino baldus mokykloms, stelažus, lentynas, spinteles ir kitus gaminius, apie 80 % produkcijos eksportavo, daugiausia į Belgiją ir Švediją.Skolose skendintys „Panevėžio baldai” ieškos vadovo, Delfi.lt, 2001-09-18. Nuoroda tikrinta 2025-02-08. 2003 m. įmonėje dirbo 41 darbuotojas, gaminti kompiuteriniai stalai, spintos, komodos ir panašūs baldai. Dėl skolų ruoštasi skelbti bankrotą.„Panevėžio baldai” laukia varžytynių, Panevėžio balsas, 2003-03-18. Nuoroda tikrinta 2025-02-08. Tais pačiais metais įmonė parduota iš varžytynių, ją įsigijo Panevėžio bendrovė „Domi grupė”. Bendrovė renovavo administracijos ir personalo patalpas, cechus, įsigijo naujas stakles, atnaujino baldų gamybą.„DOMI grupė” gaivins mokyklinių baldų gamybą, Delfi.lt, 2004-10-05. Nuoroda tikrinta 2025-02-08.Romanas Zinčenka, „DOMI grupei” sėkmingai dirbti padeda tarptautinis sertifikatas ir patyręs vadovas, Sekundė, 2005-07-11. Nuoroda tikrinta 2025-02-08.

 Šaltiniai 

Kategorija:Lietuvos baldų pramonės įmonės
Kategorija:Panevėžio įmonės
Kategorija:Buvusios Lietuvos įmonės